የአስቸኳይ ጊዜ አዋጁን የጣሱ 33 አሽከርካሪዎች እና ሌላ ሁለት ግለሰቦች መቀጣታቸውን የወገራ ወረዳ ዐቃቤ ሕግ ጽሕፈት ቤት ገለጸ፡፡
ባሕር ዳር፡ ሚያዝያ 22/2012 ዓ.ም (አብመድ) በማዕከላዊ ጎንደር ዞን የወገራ ወረዳ ዐቃቤ ሕግ ጽሕፈት ቤት የወንጀል የሥራ ሂደት አስተባባሪ ሳሙኤል ጌታነህ እንደነገሩን በወረዳው በአስቸኳይ ጊዜ አዋጁ የወጡ ክልከላዎችን የተላለፉ አሽከርካሪዎች እና ግለሰቦች ተቀጥተዋል፡፡አቶ ሳሙኤል እንደገለጹት ከሚያዝያ 16/2012 ዓ.ም ጀምሮ በተደረገው ክትትል የአስቸኳይ ጊዜ አዋጁንና ማስፈጸሚያ ደንቡ ያስቀመጣቸውን ክልከላዎች የጣሱ 33 አሽከርካሪዎች ተቀጥተዋል፡፡ 94 ሺህ 500 ብርም ለመንግሥት ገቢ መሆኑን አስተባባሪው ተናግረዋል፡፡አቶ ሳሙኤል እንደገለጹት ክልከላውን ጥሶ ጋብቻ የፈጸመ አንድ ግለሰብ ደግሞ 3 ሺህ ብር ተቀጥቷል፡፡ ጫት ሲያስቅም የተገኘ አንድ ግለሰብም በ7 ሺህ ብር መቀጣቱን አስተባባሪው ገልጸዋል፡፡ ሌሎች በምርመራ ሂደት ላይ እንዳሉም አመላክተዋል፡፡በአካባቢው የኮሮና ቫይረስን አስከፊነት አስመልክቶ በበራሪ ወረቀት እና በድምጽ ማጉያ ግንዛቤ ተፈጥሯል፡፡በቀጣይም በገበያ ቦታ፣ በሃይማኖት ተቋማት እና በሌሎች ማኅበራዊ መስተጋብሮች ላይ ክትትሉን በማጠናከር አዋጁን ተግባራዊ በማያደርጉ ሰዎች ላይ ሕግ የማስከበር ሥራውን አጠናክረው እንደሚቀጥሉ አቶ ሳሙኤል ገልጸዋል፡፡ዘጋቢ፡- ዳግማዊ ተሠራ